Ριζότο με μαύρες φακές μπελούγκα και καπνιστή ρέγκα
Ο πρωτότυπος συνδυασμός, ρυζιού φακής και καπνιστής ρέγκας απογειώνουν τη συνταγή.
2 φιλέτα καπνιστής ρέγκας, χωρίς δέρμα και κόκαλα (στα σούπερ μάρκετ, στο τμήμα με τα αλίπαστα, χύμα ή συσκευασμένη), 1 κουτ. σούπας χυμός λεμονιού, 50 γρ. μαύρες φακές μπελούγκα, καλά ξεπλυμένες (μόνο σε καταστήματα βιολογικών προϊόντων και σε ορισμένα μεγάλα σούπερ μάρκετ, στο τμήμα με τα βιολογικά), 1 δαφνόφυλλο, 1 σκελίδα σκόρδου, 100 ml ελαιόλαδο, 1 μεγάλο ξερό κρεμμύδι, ψιλοκομμένο, 350 γρ. ρύζι για ριζότο (αρμπόριο ή καρναρόλι - σε μεγάλα σούπερ μάρκετ, παντοπωλεία και ντελικατέσεν), ξεπλυμένο, 50 ml (1/4 φλιτζ. τσαγιού) λευκό ξηρό κρασί, 1.200 ml ζωμός λαχανικών, 1/2 φλιτζ. τσαγιού τριμμένη παρμεζάνα, 2 κουτ. σούπας άνηθος ψιλοκομμένος (χωρίς τα χοντρά κοτσάνια), αλάτι, φρεσκοτριμμένο πιπέρι
Για να φτιάξουμε ριζότο με μαύρες φακές μπελούγκα και καπνιστή ρέγκα, κόβουμε τη ρέγκα σε μικρά κομμάτια, τα ραντίζουμε με το χυμό λεμονιού και τα αφήνουμε κατά μέρος.Σε μια μικρή κατσαρόλα βάζουμε τις μαύρες φακές και 300 ml κρύο νερό. Ζεσταίνουμε σε δυνατή φωτιά, μέχρι το μείγμα να πάρει μια βράση.Χαμηλώνουμε τη φωτιά, ρίχνουμε τη δάφνη και το σκόρδο, μισοσκεπάζουμε την κατσαρόλα και σιγοβράζουμε για 25 λεπτά. Περίπου 5 λεπτά πριν αποσύρουμε, ρίχνουμε αλάτι και ανακατεύουμε.Στραγγίζουμε το περιεχόμενο της κατσαρόλας και πετάμε το σκόρδο και τη δάφνη. Ξεπλένουμε τις φακές σε κρύο νερό, τις στραγγίζουμε ξανά και τις αφήνουμε κατά μέρος.Σε μια μέτρια κατσαρόλα ζεσταίνουμε το μισό ελαιόλαδο σε μέτρια φωτιά και σοτάρουμε το ξερό κρεμμύδι για 5 λεπτά, μέχρι να ροδίσει ελαφρά.Προσθέτουμε το ρύζι και συνεχίζουμε το σοτάρισμα για άλλα 2 λεπτά, ανακατεύοντας με ξύλινη κουτάλα, μέχρι οι κόκκοι του να γίνουν διάφανοι.Σβήνουμε με το κρασί και αφήνουμε να κοχλάσει, μέχρι να εξατμιστεί το αλκοόλ, ανακατεύοντας. Με μια κουτάλα της σούπας προσθέτουμε λίγο - λίγο τον ζεστό ζωμό, ανακατεύοντας και περιμένοντας κάθε φορά να απορροφηθεί ο ζωμός που ρίχνουμε, πριν προσθέσουμε την επόμενη δόση. 'Οταν έχουμε χρησιμοποιήσει περίπου τη μισή ποσότητα ζωμού, προσθέτουμε στην κατσαρόλα τις στραγγισμένες φακές, αλάτι και πιπέρι. Συνεχίζουμε τη διαδικασία, μέχρι το ριζότο να χυλώσει και να μελώσει, αλλά οι κόκκοι τόσο του ρυζιού όσο και της φακής «να κρατάνε στο δόντι». Η όλη διαδικασία διαρκεί περίπου 20 - 25 λεπτά. Προσθέτουμε το υπόλοιπο ελαιόλαδο, την παρμεζάνα, τη ρέγκα με το λεμόνι της και τον άνηθο, ανακατεύουμε απαλά και σκεπάζουμε την κατσαρόλα.Αποσύρουμε από τη φωτιά και  αφήνουμε το ριζότο κατά μέρος για 2 - 3 λεπτά, για να απορροφηθούν τα αρώματα. Σερβίρουμε αμέσως, πασπαλίζοντας με άφθονο φρεσκοτριμμένο πιπέρι.
Ρύζι,Φακές,Ψάρι